b'\n_START_ARTICLE_\nJoulukuu\n_START_SECTION_\nJoulukuu Suomessa\n_START_PARAGRAPH_\nJoulukuun keskil\xc3\xa4mp\xc3\xb6tilat Suomessa vaihtelevat lounaissaariston yhdest\xc3\xa4 plusasteesta Lapin runsaaseen kymmeneen pakkasasteeseen. Vantaalla joulukuun keskil\xc3\xa4mp\xc3\xb6tila on noin \xe2\x88\x923 astetta, Lahdessa ja Tampereella noin \xe2\x88\x924,5 astetta, Sein\xc3\xa4joella ja Lappeenrannassa noin \xe2\x88\x925 astetta, Oulussa noin \xe2\x88\x927 astetta ja Sodankyl\xc3\xa4ss\xc3\xa4 noin \xe2\x88\x9212 astetta. Etel\xc3\xa4-Suomessa p\xc3\xa4iv\xc3\xa4l\xc3\xa4mp\xc3\xb6tilat vaihtelevat joulukuussa nollan molemmin puolin. Pohjois-Suomessa ne taas laskevat kuun aikana huimasti siten, ett\xc3\xa4 kuun alussa p\xc3\xa4iv\xc3\xa4l\xc3\xa4mp\xc3\xb6tilat ovat noin \xe2\x88\x925 asteen tiet\xc3\xa4mill\xc3\xa4 ja kuun lopulla noin \xe2\x88\x9210 asteen tiet\xc3\xa4mill\xc3\xa4. Useimmilla paikkakunnilla joulukuu on vuoden kolmanneksi kylmin kuukausi tammi- ja helmikuun j\xc3\xa4lkeen, lounaissaaristossa maaliskuu on keskim\xc3\xa4\xc3\xa4rin hieman joulukuuta kylmempi. Vuosittaiset erot ovat Suomen ilmasto-oloissa huomattavat nimenomaan talviaikaan._NEWLINE_Vuoden lyhin p\xc3\xa4iv\xc3\xa4 talvip\xc3\xa4iv\xc3\xa4nseisaus on 21. joulukuuta tai 22. joulukuuta. T\xc3\xa4ll\xc3\xb6in napapiirin pohjoispuolella aurinko ei nouse lainkaan horisontin yl\xc3\xa4puolelle, eli siell\xc3\xa4 on kaamos. Lapissa joulukuu on kylm\xc3\xa4 ja talvinen, pysyv\xc3\xa4 lumipeite on saatu jo aiemmin syksyll\xc3\xa4. Sit\xc3\xa4 vastoin Etel\xc3\xa4-Suomessa pysyv\xc3\xa4 lumi saadaan vasta t\xc3\xa4m\xc3\xa4n kuukauden aikana, etel\xc3\xa4rannikolla keskim\xc3\xa4\xc3\xa4rin vasta joulun aikoihin. Pohjois-Suomessa on joulukuussa enimm\xc3\xa4kseen kylm\xc3\xa4\xc3\xa4 ja jopa kire\xc3\xa4\xc3\xa4 pakkasta, mutta Etel\xc3\xa4-Suomessa joulukuut eiv\xc3\xa4t useinkaan ole veljeksi\xc3\xa4, toisinaan on talvista ja kylm\xc3\xa4\xc3\xa4, toisinaan l\xc3\xa4mp\xc3\xb6asteita ja vesisadetta y\xc3\xb6t\xc3\xa4 p\xc3\xa4iv\xc3\xa4\xc3\xa4. Joulukuussa sadem\xc3\xa4\xc3\xa4r\xc3\xa4t jatkavat v\xc3\xa4henemist\xc3\xa4\xc3\xa4n, mutta auringonpaistetunteja saadaankin joulukuussa todella v\xc3\xa4h\xc3\xa4n koko Suomessa. Joulukuu onkin marraskuun tapaan harmaa ja pime\xc3\xa4 kuukausi, tosin hieman edelt\xc3\xa4j\xc3\xa4\xc3\xa4ns\xc3\xa4 kylmempi.\n_START_SECTION_\nEtel\xc3\xa4isell\xc3\xa4 pallonpuoliskolla\n_START_PARAGRAPH_\nEtel\xc3\xa4isell\xc3\xa4 pallonpuoliskolla joulukuu on alkukes\xc3\xa4\xc3\xa4 ja vuoden valoisin kuukausi. Kes\xc3\xa4p\xc3\xa4iv\xc3\xa4nseisaus osuu kuun 21. tai 22. p\xc3\xa4iv\xc3\xa4lle. Etel\xc3\xa4napa ei p\xc3\xa4\xc3\xa4se eroon auringosta koko joulukuun aikana. Esperanza Basella joulukuu on vuoden l\xc3\xa4mpimin kuukausi. Matalin keskil\xc3\xa4mp\xc3\xb6tila on -2,1 astetta ja korkein on +3,2 astetta. Keskiarvo on noin +0,4 astetta ja joulukuussa on mitattu Esperanza Basen korkein l\xc3\xa4mp\xc3\xb6tila +25,0 astetta. Ushuaian l\xc3\xa4mp\xc3\xb6tilat l\xc3\xa4hentelev\xc3\xa4t jo enemm\xc3\xa4n kes\xc3\xa4\xc3\xa4. Keskil\xc3\xa4mp\xc3\xb6tila on noin +9,1 astetta. Australian Melbournessa on selke\xc3\xa4sti kes\xc3\xa4: l\xc3\xa4mp\xc3\xb6tila on noin +19,2 astetta. Darwin "k\xc3\xa4rsii" joulukuussa helteest\xc3\xa4. Keskil\xc3\xa4mp\xc3\xb6tila on noin +28,9 astetta.\n_START_SECTION_\nJoulukuusta yleens\xc3\xa4\n_START_PARAGRAPH_\nKuukauden latinankielinen nimi december tulee kymment\xc3\xa4 merkitsev\xc3\xa4st\xc3\xa4 sanasta decem, sill\xc3\xa4 vanhassa roomalaisessa kalenterissa vuosi alkoi maaliskuun alusta ja joulukuu oli siten kymmenes kuukausi. My\xc3\xb6s englanniksi ja ruotsiksi joulukuu on december, joka englannissa kirjoitetaan isolla alkukirjaimella. Saksaksi joulukuu on Dezember, espanjaksi diciembre ja italiaksi dicembre.'